รายได้โฆษณาเพิ่ม-ต้นทุนลด ดัน BEC ปี 64 พลิกกำไร 762 ลบ.
BEC ปี 64 พลิกกำไร 762 ลบ. จากปีก่อนขาดทุน 214 ลบ. จากรายได้จากการขายเวลาโฆษณาเพิ่มขึ้น รวมถึงการลดต้นทุนลงอย่างต่อเนื่อง
18 ก.พ. 2565

บริษัท บีอีซี เวิลด์ จำกัด (มหาชน) หรือ BEC รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

โดยผลกำไรสุทธิส่วนที่เป็นของบริษัทฯ ในปี 2564 เพิ่มขึ้น 455.50% จากปี 2563 มาอยู่ที่ 761.60 ล้านบาท โดยอัตรากำไรขั้นต้นเพิ่มขึ้นเป็น 33.30% ในปี 2564 จากปี 2563 ที่ 21.80% แม้ในปี 2564 เม็ดเงินโฆษณาในอุตสาหกรรมสื่อโดยรวมจะมีการปรับตัวลดลงเล็กน้อย แต่กลุ่ม BEC ยังสามารถสร้างรายได้จากการขายเวลาโฆษณาเพิ่มขึ้น โดยเฉพาะรายการข่าวที่มีการปรับเปลี่ยนให้น่าสนใจยิ่งขึ้น รวมถึงการลดต้นทุนลงอย่างต่อเนื่อง
อีกทั้งเงินสดและรายการเทียบเท่าเงินสดในงบแสดงฐานะการเงินเพิ่มขึ้นมากถึง 83.90% หรือ 2,152.90 ล้านบาท จาก 2,565.30 ล้านบาท ณ 31 ธันวาคม 2563 มาอยู่ที่ 4,718.2 ล้านบาท ณ 31 ธันวาคม 2564 โดยมีกระแสเงินสดสุทธิจากการดำเนินงาน 3,614.70 ล้านบาท ซึ่งเป็นผลจากผลการดำเนินงานที่ดีขึ้นอย่างมาก เนื่องจากการเพิ่มรายได้และการลดต้นทุนและค่าใช้จ่ายลง โดยกระแสเงินสดจากการดำเนินงานเพิ่มเป็นจำนวน 1,319.80 ล้านบาท หรือ 57.50% เมื่อเทียบ ณ สิ้นปี 2563